tartuNLP/wikipedia-smugri-20251201 huggingface dataset:
Polvijärven kirjasto

Polvijärven kirjasto on Polvijärven kirkonkylässä toimiva yleinen kirjasto. Kirjasto sijaitsee entisessä kansakoulurakennuksessa.
Polvijärven kirjasto toimii osana Joensuun seutukirjastoa ja on mukana Vaara-kirjastojen kirjastokimpassa. Kumppanuuskirjastojen palvelut ovat myös Polvijärven kirjaston lainaajien käytettävissä.
Kirjaston naapurina on Polvijärven koulukeskus (Kirkonkylän koulu, Polvijärven yläkoulu ja Polvijärven lukio). Kirjaston yläkerrassa toimii Polvijärvi-seuran ylläpitämä Polvijärven esinemuseo.
Ouessant

 
Ouessant (bretoniksi "Eusa", englanniksi "Ushant") on kunta ja samanniminen saari läntisessä Ranskassa Finistèren departementissa Bretagnen alueella. Ouessant on Ranskan läntisin kunta. Se sijaitsee noin 30 kilometriä Manner-Ranskan läntisimmästä kohdasta, Le Conquetin kaupungista länteen.
Ouessantia pidetään porttina Englannin kanaaliin, ja sen ohi purjehtii vuodessa yli 50 000 laivaa. Saaren ympärillä on kuusi majakkaa, joista tunnetuin on Créac'hin majakka. Majakan valokeila on yksi maailman voimakkaimmista, joka yltää jopa 125 kilometrin päähän. Majakan juurella on majakkamuseo; "Musée des Phares et Balises". Toinen huomattava majakka on saaren itäosassa sijaitseva sotilasinsinööri Vaubanin vuonna 1695 suunnittelema Stiffin majakka, missä voi myös vierailla.
Ouessantin vesialueelle on haaksirikkoutunut vuosien saatossa lukuisia aluksia. Vuonna 1896 Etelä-Afrikasta Englantiin matkalla ollut laiva SS Drummond Castlen ajoi karille ja upposi. Vuonna 1978 öljytankkeri Amoco Cadiz haaksirikkoutui Ouessantin lähellä, aiheuttaen yhden maailman pahimmista öljyonnettomuuksista saastuttaen Bretagnen rannikon.
Saaren hautausmailla on paljon tuntemattomien merimiesten hautoja. Lisäksi moni saarelaisista on menettänyt omaisensa merelle, niin ettei ruumista ole koskaan voitu haudata siunattuun maahan. Saarelaiset ovat kehittäneet vertauskuvallisen hautaamisen, jota he kutsuvat nimellä "proëlla". Siinä käsin tehty vaharisti korvaa ruumiin, ja vainaja saa näin symboliset hautajaiset. Tapa juontaa juurensa vuoteen 1734.
Vesikobrat

Vesikobrat ("Boulengerina") on kobrien ("Naja") alasuku. Se sisältää yhdeksän lajia, joista viisi kuuluu mustahuulikobran lajikompleksiin ("Naja melanoleuca", sensu lato). Aiemmin vesikobrat olivat oma sukunsa "Boulengerina", joka sisälsi vain raitavesikobran ("B. annulata") ja kongonvesikobran ("B. christyi"). Myös täpläkaivautujakobra ("Naja multifasciata") luokiteltiin toiseen sukuun nimeltä "Paranaja". Kobrien suku "Naja" oli tällöin kuitenkin parafyleettinen, ja siksi "Boulengerina" ja "Paranaja" on yhdistetty kobrien sukuun, jossa "Boulengerina" on saanut uuden merkityksen monta lajia sisältävänä alasukuna.
Kobrien neljästä alasuvusta vesikobrat on yksi kolmesta, jota tavataan Afrikassa, ja ainoa, jonka levinneisyysalue on rajoittunut Afrikkaan. Vesikobrien elinympäristöä ovat metsät ja metsänreunat, joissa ne elävät vedessä tai sen läheisyydessä. Ne eivät sylje myrkkyä.
Margaretha Mickwitz

Anna Margaretha Christina Mickwitz (o.s. Roschier-Holmberg, ent. Strömmer; 30. kesäkuuta 1936 Helsinki – 13. heinäkuuta 2020 Helsinki) oli suomalainen feministi, jota pidetään suomalaisen toisen aallon feminismin käynnistäjänä ja uranuurtajana. Mickwitz oli muun muassa perustamassa Yhdistys 9:ää ja toimi sen ensimmäisenä puheenjohtajana.
Ura.
Koulutukseltaan Mickwitz oli filosofian lisensiaatti. Työuransa hän teki Suomen Unesco-toimikunnissa sekä opetusministeriössä, jossa hän eteni kansainvälisten asiain osaston esittelijästä ylijohtajaksi. Margaretha Mickwitz kirjoitti elokuussa vuonna 1965 "Nya Presseniin" artikkelin, joka käynnisti Suomessa feminismin toisen aallon.
Yksityiselämä.
Mickwitzin vanhemmat olivat asianajaja Åke Roschier-Holmberg ja Greta Schroderus. Mickwitzin toinen puoliso oli kirjailija Johan Mickwitz, jonka kanssa hän avioitui vuonna 1964. Kirjailija Peter Mickwitz on heidän poikansa.
Doru Moroșan

Doru Iosif Moroșan (s. 13. toukokuuta 1953) on romanialainen jääkiekkoilija, joka pelasi puolustajana. Hän edusti Romanian pääsarjan Dunărea Galația kahden kauden ajan ja Dinamo Bucureștia neljän kauden ajan. Moroșan pelasi myös Romanian jääkiekkomaajoukkueessa Innsbruckin talviolympialaisissa 1976 ja Lake Placidin talviolympialaisissa 1980. Innsbruckissa hän pelasi viisi ottelua ilman tehopisteitä ja Lake Placidissa viisi ottelua tehopistein 0+2=2. Moroșan edusti Romaniaa myös maailmanmestaruuskilpailuissa 1977, joissa hän pelasi kymmenen ottelua ilman tehopisteitä.
Cyclone (flipperi)

Cyclone on flipperi. Sen valmisti Williams Electronics vuonna 1988.
Cyclone on osa kolmen flipperin sarjaa, joista ensimmäinen on "Comet" vuodelta 1984 ja kolmas "Hurricane" vuodelta 1991. Cyclone on aikakaudelleen epätyypillinen flipperi, sillä siinä ei ole monipalloa. Flipperin suunnitteli Barry Oursler ja ulkoasusta vastasi Python Angelo. Laitetta valmistettiin yhteensä 9 408 kappaletta.
Flipperipöydän takalasissa on onnenpyörä, jossa on sektoreita nollasta (Zilch) aina pistevoittoihin, vapaapalloon ja specialiin saakka. sen aktivoiminen edellyttää pallon ampumista Spook Houseen. Peli alkaa Skill shotilla, jossa on pisteitä välillä 5 000–100 000. Kerroin kasvaa joka pallolla. Yläkentän A-B-C -valojen suoritus tuo 20 sekunnin tuplapisteet ja kasvattaa Jackpot-lukemaa 10 000 per kerta. Alakentällä on ampumamaalit, joiden suorittaminen tuo bonusholdoverin ja aktivoi uudestaan pimenneet Comet- ja Cyclone-rampit. Vasemmalla on kuoppa, josta voi lisätä bonuskerrointa ja ylävasemmalla on maailmanpyörä, josta voi hakea bonukset. Keskellä on Comet-ramppi, josta saa neljän peräkkäisen osuman jälkeen miljoonan (tuplapisteillä kaksi) Oikealla on Cyclone-ramppi, mistä kolmen peräkkäisen suorituksen jälkeen laukeaa Jackpot-tolppaan kertynyt pistemäärä (tuplapisteillä 2x).
Linus Butt

Linus Butt (s. 12. maaliskuuta 1987 Kempen, Nordrhein-Westfalen) on saksalainen maahockeypelaaja. Butt pelasi maahockeyta vuosina 2008–2016. Hän on pituudeltaan 186-senttimetrinen ja painaa 83 kiloa. Hän saavutti Saksan maajoukkueessa pronssia Rio de Janeiron kesäolympialaisissa 2016. Hän on ollut myös vuoden 2012 Lontoon kesäolympialaisissa. Butt työskentelee nykyään lääketieteen alalla.
Emelie Berggren

Emelie Anna Berggren (s. 15. syyskuuta 1982 St. Johann in Tirol, Itävalta) on Ruotsia maajoukkuetasolla edustanut, 2000- ja 2010-luvulla pääsarjatasolla pelannut jääkiekkoilija, jonka pelipaikka oli puolustaja. Hän pelasi Ruotsin naisten jääkiekkomaajoukkueessa olympialaisten naisten jääkiekkoturnauksessa 2002 Salt Lake Cityssä, jolloin Ruotsin joukkue saavutti pronssia. MM-kilpailuissa hän edusti maajoukkuettaan Kiinassa 2008. Seuratasolla Berggren edusti urallaan AIKia ja Segeltorps IF:tä pelaten 13 kautta Ruotsin naisten jääkiekon pääsarjatasolla. Pelaajauransa jälkeen hän on toiminut AIKin ja AIK 2:n pää- ja apuvalmentajana 2014–2018.
Peter Zini

Peter Zini (s. 3. lokakuuta 1951 Innsbruck) on itävaltalainen jääkiekkoilija, joka pelasi hyökkääjänä. Hän pelasi Itävallan maajoukkueessa Innsbruckin talviolympialaisissa 1976 neljä ottelua tehopistein 1+1=2 keräten neljä rangaistusminuuttia.
Kirkonkylän koulu (Polvijärvi)

Kirkonkylän koulu tai elokuusta 2020 lähtien Polvijärven koulu on suomenkielien alakoulu (luokka-asteet 1-6) Polvijärven keskustassa Pohjois-Karjalassa. Elokuusta 2020 lähtien se on osa Polvijärvelle muodostettua, Polvijärven kouluksi nimettyä yhtenäiskoulua. Vuonna 2018 Polvijärven koulukeskuksen A-talossa toimivaa alakoulua kävi yhteensä 174 oppilasta.
Samaan yhtenäiskoulun osaksi elokuusta 2020 lähtien liitetty yläkoulu eli Polvijärvi yläkoulu (eli Polvijärven yläaste) sijaitsee samalla kiinteistöllä (B-talo), samoin Polvijärven lukio. Polvijärven kirjasto löytyy naapurustosta.
Sotkuman koulu

Sotkuman koulu eli elokuusta 2020 lähtien Polvijärven koulun Sotkuman yksikkö on suomenkielinen alakoulu (luokka-asteet 1–6) Polvijärven Sotkuman kylässä Pohjois-Karjalassa, noin 16 kilometriä Polvijärven kirkonkylältä etelään, Joensuun suuntaan. Koulun oppilaat tulevat Solan ja Sotkuman kylien alueelta. Elokuusta 2020 lähtien se on osa Polvijärvelle muodostettua yhtenäiskoulua. Vuonna 2023 Sotkuman koulua kävi yhteensä 63 lasta.
Vuonna 2011 rakennettua, maalaismaisemassa Viinijärven pohjoisrannalla sijaitsevaa nykyistä Sotkuman koulua laajennettiin vuosina 2016–2017. Koulun yhteydessä toimii päiväkoti ja siellä annetaan esiopetusta.
Kevin Mbabu

Melingo Kevin Mbabu (s. 19. huhtikuuta 1995 Chêne-Bougeries) on sveitsiläinen jalkapalloilija, pelipaikaltaan puolustaja. Hän edustaa Englannin Valioliigassa pelaavaa Fulhamia mutta pelasi kauden 2023–2024 lainalla Saksan Bundesliigan Augsburgissa.
Mbabu pelasi ensimmäisen liigaottelunsa syyskuussa 2012 Servetten joukkueessa. Tammikuussa 2013 hän siirtyi englantilaisseura Newcastle Unitediin mutta kunnolla hän sai peliaikaa vasta kaudella 2016–2017 palattuaan lainasopimuksella kotimaahansa BSC Young Boysiin. Kesällä 2017 Young Boys osti hänet omakseen. Kausina 2016–2019 Mbabu pelasi Sveitsin Superliigassa 77 ottelua ja teki niissä kolme maalia. Hän pelasi Mestarien liigassa viisi ottelua kaudella 2018–2019 ja aiempina kausina Eurooppa-liigassa seitsemän ottelua. Kesällä 2019 hän siirtyi saksalaisseura Wolfsburgiin. Hän pelasi kaudella 2019–2020 Bundesliigassa 20 ottelua, joissa hän teki kolme maalia, ja Eurooppa-liigassa viisi ottelua. Kaudella 2020–2021 hän pelasi 22 bundesliigaottelua. Kausi 2021–2022 jäi hänen viimeisekseen Wolfsburgissa, ja tuolloin hän pelasi 24 bundesliigaottelua ja kuusi Mestarien liigan ottelua.
Mbabu siirtyi heinäkuussa 2022 Englannin Valioliigaan nousseeseen Fulhamiin. Hän pelasi kaudella 2022–2023 vain kuusi valioliigaottelua, joista yhden avauskokoonpanossa. Helmikuussa 2023 hän lähti kauden loppuun kestävällä lainasopimuksella Servetteen, jossa hän pelasi 16 superliigaottelua ja kaikki niistä avauskokoonpanossa. Kaudella 2023–2024 hän pelasi lainalla saksalaisseura Augsburgissa 25 bundesliigaottelua, joista 22 ottelua avauskokoonpanossa.
Mbabu pelasi useissa Sveitsin nuorisomaajoukkueissa. Sveitsin A-maajoukkueessa hän pelasi ensimmäisen kerran syyskuussa 2018 Kansojen liigan ottelussa Islantia vastaan. Kesän 2021 EM-kilpailuissa hän pelasi alkulohkossa avauskokoonpanossa kaksi ensimmäistä ottelua ja tuli kolmannessa vaihdosta kentälle ottelun viime hetkiksi. Kahdessa rangaistuspotkukilpailuun edenneessä pudotuspelissä hän tuli vaihdosta kentälle ja syötti neljännesvälierässä Ranskaa vastaan Sveitsin toisen maalin sen noustessa kahden maalin takaa 3–3-tasatilanteeseen ja lopulta rangaistuspotkukilpailussa voittoon. Mbabu on pelannut huhtikuun 2024 loppuun mennessä 24 A-maaottelua, joissa 16 kertaa avauskokoonpanossa.
Lämsänjärven koulu

Lämsänjärven koulu on vuonna 1983 rakennettu ala-aste Lämsänjärven alueella Oulunsuun kaupunginosassa, Oulussa. Koulun kanssa samassa kiinteistössä toimii myös Lämsänjärven päiväkoti sekä Lämsänjärven nuorisohuoneisto, jossa Oulun 4H-yhdistys järjestää toimintaa lapsille. Koulu on ollut vuodesta 2006 hallinnollisesti sivukouluna osa Knuutilankankaan koulua. Yhteisen rehtorin lisäksi Lämsänjärven oppilaat siirtyvät 5–6 luokille Knuutilankankaalle. Koulun yhteydessä toimii Lämsänjärven päiväkoti.
Renato Steffen

Renato Steffen (s. 3. marraskuuta 1991 Aarau) on sveitsiläinen jalkapalloilija, pelipaikaltaan laitahyökkääjä. Hän on pituudeltaan 170-senttimetrinen. Hän edustaa kotimaassaan Luganoa. Hän pelasi 4,5 kautta Saksan Bundesliigan VfL Wolfsburgissa vuosina 2018–2022. Hän on pelannut Sveitsin A-maajoukkueessa vuodesta 2015.
Steffen pelasi Sveitsin Superliigassa Thunin, Young Boysin ja Baselin joukkueissa kausina 2012–2018 yhteensä 149 ottelua ja teki niissä 35 maalia. Hän voitti Baselin joukkueessa Sveitsin-mestaruuden vuosina 2016 ja 2017 sekä Sveitsin cupin vuonna 2017. Hän pelasi Mestarien liigassa Baselin joukkueessa kahtena kautena yhteenä 11 ottelua ja teki niissä yhden maalin. Aiempina kausina hän pelasi myös Eurooppa-liigassa.
Steffen siirtyi tammikuussa 2018 saksalaisseura Wolfsburgiin. Avauskaudellaan hän pelasi 16 bundesliigaottelua ja molemmat liigakarsintaottelut. Kaudella 2018–2019 hän pelasi Bundesliigassa 31 ottelua, joissa hän teki viisi maalia. Kaudella 2019–2020 hän pelasi Bundesliigassa 27 ottelua, joissa hän teki kuusi maalia, ja Eurooppa-liigassa yhdeksän ottelua. Kaudella 2020–2021 bundesliigaotteluita kertyi 21 ja maaleja niissä viisi, mutta maaliskuussa tullut nilkkavamma päätti hänen kautensa. Seuraavalla kaudella hän pelasi Bundesliigassa 20 ottelua tekemättä maaleja ja Mestarien liigassa viisi alkulohko-ottelua, joissa hän teki kaksi maalia, syyskuussa Sevillaa ja joulukuussa Lilleä vastaan.
Steffen siirtyi elokuussa 2022 sveitsiläisseura Luganoon. Hän pelasi kaudella 2022–2023 Superliigassa 28 ottelua, joissa hän teki seitsemän maalia, ja seuraavalla kaudella hän on pelannut 31 ottelua, joissa hän on tehnyt kuusi maalia.
Steffen pelasi Sveitsin maajoukkueessa ensimmäisen kerran lokakuussa 2015 EM-karsintaottelussa San Marinoa vastaan. MM-kilpailuissa 2022 hän pääsi vaihdosta kentälle alkulohko-ottelussa Brasiliaa vastaan. EM-kilpailuissa 2024 hän tuli vaihdosta kentälle Italiaa vastaan pelatun voitokkaan neljännesvälieräottelun viime hetkiksi. Hän on pelannut EM-kilpailujen 2024 loppuun mennessä 40 maaottelua, joista avauskokoonpanossa kaksitoista. Hän on tehnyt maaotteluissa neljä maalia: yhden lokakuussa 2021 MM-karsintaottelussa Liettuaa ja kolme maaliskuussa 2023 EM-karsintaottelussa Valko-Venäjää vastaan.
Josip Brekalo

Josip Brekalo (s. 23. kesäkuuta 1998 Zagreb) on kroatialainen jalkapalloilija, pelipaikaltaan laitahyökkääjä. Hän on pituudeltaan 175-senttimetrinen. Hän edustaa kevätkaudella 2024 kotimaassaan Hajduk Splitiä lainalla Italian Serie A:ssa pelaavasta ACF Fiorentinasta.
Brekalo aloitti liigauransa kotimaassaan Dinamo Zagrebin joukkueessa kaudella 2015–2016, joka päättyi joukkueen liiga- ja cupmestaruuteen. Kesällä 2016 hän siirtyi saksalaisseura Wolfsburgiin. Vuoden 2017 hän pelasi lainalla Stuttgartissa, joka nousi keväällä 2017 toiselta sarjatasolta pääsarjaan. Brekalo on pelannut Bundesliigassa 122 ottelua, joissa hän on tehnyt 17 maalia. Eurooppa-liigassa hän pelasi kaudella 2019–2020 yhdeksän ottelua ja teki kolme maalia. Kauden 2021–2022 hän pelasi lainasopimuksella italialaisseura Torinossa, jossa hänelle kertyi 32 Serie A -ottelua ja niissä seitsemän maalia. Brekalo siirtyi Wolfsburgista Fiorentinaan 1,7 miljoonalla eurolla tammikuussa 2023.
Brekalo on pelannut useissa Kroatian nuorisomaajoukkueissa. Hän pelasi alle 17-vuotiaiden EM-kilpailuissa 2015, alle 17-vuotiaiden MM-kilpailuissa 2015 tehden maalin Nigeriaa vastaan, 
alle 19-vuotiaiden EM-kilpailuissa 2016 tehden maalin Alankomaita vastaan ja alle 21-vuotiaiden EM-kilpailuissa 2019 tehden kaksi maalia Englantia vastaan.
Brekalo pelasi Kroatian A-maajoukkueessa ensimmäisen kerran marraskuussa 2018 Kansojen liigan ottelussa Espanjaa vastaan, ja hänen laukauksensa jatkosta Kroatia teki ottelun lisäajalla 3–2-voittomaalin. Hän on pelannut vuoden 2023 loppuun mennessä 35 maaottelua, joista avauskokoonpanossa 17 ottelua. Hän on tehnyt A-maaotteluissaan neljä maalia: syyskuussa 2020 Kansojen liigan ottelussa Ranskaa, lokakuussa 2020 ystävyysottelussa Sveitsiä, marraskuussa 2020 ystävyysottelussa Turkkia ja maaliskuussa 2021 MM-karsintaottelussa Maltaa vastaan. Kesällä 2021 pelatuissa Euroopan-mestaruuskilpailuissa hän pelasi joukkueensa neljästä ottelusta kolme, joista yhden avauskokoonpanossa.
Yhdysvaltain vuoden 2020 väestönlaskenta

Yhdysvaltojen vuoden 2020 väestönlaskenta on Yhdysvalloissa viimeisimpänä toteutettu, valtion 24. väestönlaskenta. Väestönlaskenta oli ensimmäinen, jossa kysymyksiin pystyi vastaamaan paperivaihtoehdon lisäksi verkossa tai puhelimella.
Väestönlaskennan mukaan 1. huhtikuuta 2020 Yhdysvalloissa oli 331 449 281 asukasta eli 7,4 prosenttia enemmän kuin vuonna 2010.
Kysymykset.
Donald Trumpin hallinto pyrki aluksi saamaan väestönlaskentaan kysymyksen siitä, onko vastaaja Yhdysvaltain kansalainen. Tämä aiheutti vastustusta ja myöhemmin oikeus kielsi kuitenkin tämän kysymyksen lisäämisen.
Lopulliseen lomakkeeseen päätyi kaikkiaan seitsemän kysymystä, jotka käsittelivät seuraavia asioita:
Datan hyödyntäminen.
Yhdysvaltain edustajainhuoneen paikkamäärät jaetaan osavaltioiden kesken väkiluvun perusteella ja tämän ratkaisemiseksi saatava tieto perustuu väestönlaskentoihin. Vuoden 2020 väestönlaskennasta saatua tietoa sovellettiin ensimmäisen kerran välivaaleissa vuonna 2022. Sen perusteella seuraavien osavaltioiden edustajainmäärissä tapahtui muutoksia:
Léonard Victor Charner

Léonard Victor Charner (13. huhtikuuta 1797 – 7. huhtikuuta 1869) oli ranskalainen amiraali ja poliitikko. Hänet tunnetaan esimerkiksi Indokiinassa sijaitsevan Kotšinkiinan valtaamisesta Ranskalle 1860-luvun alussa.
Elämäkerta.
Léonard Victor Charner syntyi Saint-Brieucissa Ranskan Bretagnessa 13. huhtikuuta 1797. Hän liittyi Ranskan laivastoon huhtikuussa 1812 opiskellen École de Marinen laivastokoulussa Toulonissa. Vuodesta 1815 hän toimi merikadettina useilla eri aluksilla yleten luutnantiksi vuonna 1828. Vuonna 1830 hän oli mukana sotaretkellä Algeriin ja sai Kunnialegioonan ristin vuonna 1832.
Huhtikuussa 1841 Charner ylennettiin kapteeniksi ja komensi useampaan otteeseen laivoja merellä. 13. toukokuuta 1849 Charner valittiin Ranskan edustajainhuoneeseen Côtes-du-Nordista. Hän oli saanut 74 242 ääntä yhteensä 110 201 äänestä. Napoleon III: vallankaappauksen jälkeen Charner toimi meriministeriön johdossa. 3. huhtikuuta 1853 hän sai ylennyksen kontra-amiraaliksi.
Krimin sodan aikana Charner komensi jonkin aikaa laivoja Mustallamerellä. Hänen komentamansa alukset tulittivat esimerkiksi Sevastopolin tykkejä. 7. kesäkuuta 1855 hän sai ylennyksen vara-amiraaliksi. Maaliskuussa 1860 Charnerista tuli Ranskan laivaston komentaja Kiinan suunnalla. Ranska kävi lyhyen sodan Vietnamia vastaan seuraavan vuoden puolella. Charner komensi alueen laivastoa ja maavoimia. Ranskalaisten onnistui miehittää nopeasti esimerkiksi Biên Hòa, Gia Dinh ja Định Tường Kotšinkiinan alueella. Valloituksesta alkoi Ranskan siirtomaakausi Indokiinassa. Charner palasi Ranskaan syyskuussa 1861 ja 22. tammikuuta 1862 hänestä tuli senaattori. 15. marraskuuta 1864 hän sai vielä ylennyksen amiraaliksi. Charner kuoli 7. huhtikuuta 1869. Ranskalaiset nimesivät esimerkiksi yhden sittemmän Saigonin pääkaduista hänen mukaansa.
Poikolan koulu

Poikolan koulu on suomenkielinen yhtenäiskoulu (luokka-asteet 0–9) Juuan kunnan kirkonkylässä Pohjois-Karjalassa. Vuonna 2023 Poikolan koulua kävi yhteensä 258 lasta. Lisäksi koulussa oli esikoululaisia. Koulun naapurustossa sijaitsee esimerkiksi Juuan kunnankirjasto.
Vuoden 2018 lopulla uutisoitiin Juuan kunnan rakentavan uudisrakennuksen Poikolan yhtenäiskoululle. Uusi koulurakennus otettiin käyttöön 11.8.2021 ja entiset koulurakennukset purettiin pihalta. Ensin purettiin ns. "keltainen koulu" eli ala-aste 2021 ja sitten "punainen koulu" (yläaste) kevättalvella 2022.
Diego Martínez Penas

Diego Martínez Penas (s. 16. joulukuuta 1980 Vigo, Espanja) on espanjalainen jalkapallovalmentaja. Hän on toiminut lokakuusta 2024 lähtien Las Palmasin päävalmentajana.
Valmentajaura.
Martínez on syntynyt Vigossa, Galiciassa, pelaajauransa hän päätti jo 20-vuotiaana ja siirtyi valmentajaksi. Vuonna 2004 hän aloitti juniorivalmentajana Arenas Armillassa. Valmennettuaan seurassa eri tasoilla yhteensä kolmen vuoden ajan, Martínez siirtyi Mortilin päävalmentajaksi, jossa hän valmensi seuraavat kaksi vuotta.
Lokakuussa 2009 Martínez siirtyi andalusialaisseura Sevillan organisaatioon ja valmensi vuodet 2010–2012 seuran junioreita eri tasoilla. 22. toukokuuta 2012 hänet nimettiin seuran edustusjoukkueen apulaisvalmentajaksi poislähteneen Javi Navarro. 13. kesäkuuta 2014 hän siirtyi valmentamaan seuran reservijoukkuetta ja onnistui nostamaan joukkueen kauden 2015–2016 päätteeksi maan toiseksi korkeimmalle sarjatasolle Segunda Divisióniin.
Joukkue onnistui välttymään putoamiselta seuraavalla kaudella, jonka jälkeen Martínez päätti olla solmimatta uutta sopimusta seuran kanssa ja siirtyi 14. kesäkuuta 2017 Osasunan päävalmentajaksi. Pesti päättyi kuitenkin yhteen kauteen, kun Martínez lähti seurasta 7. kesäkuuta 2018.
14. kesäkuuta 2018 Martínez teki sopimuksen Granadan kanssa ja onnistui nostamaan seuran edutusjoukkueen maan pääsarjaan Primera Divisióniin kauden päätteeksi. Hän oli pääsarjakauden 2019–2020 alkaessa nuorin päävalmentaja 38-vuotiaana. Kokemuksen puute ei kuitenkaan näkynyt, kun joukkue saavutti historiansa korkeimman pistemäärän (20) ensimmäisten kymmenen ottelun aikana. Tämän ajanjakson aikana joukkue kaatoi muun muassa hallitsevan mestarin Barcelonan numeroin 2–0. 14. marraskuuta 2019 Martínez teki vuoteen 2021 ulottuvan jatkosopimuksen seuran kanssa.
16. joulukuuta 2019 Martínez palkittiin urheilulehti "Marcan" jakamalla Miguel Muñoz -palkinnolla, joka jaetaan sarjatason parhaalle päävalmentajalle kauden aikana. Hyvä menestys jatkui loppuun asti Martínezin ensimmäisellä kaudella ja ennätykset rikkoutuivat, kun Granada saavutti seurahistoriansa korkeimman pistemäärän pääsarjakauden aikana.
27. toukokuuta 2021 Martínez ilmoitti, että ei jatka enää Granadan peräsimessä seuraavalla kaudella.
31. toukokuuta 2022 Martínezista tuli Espanyolin uusi päävalmentaja. Sopimus on pituudeltaan kaksivuotinen. Hän jätti seuran huhtikuussa 2023 neljän perättäisen tappion jälkeen.
Kesäkuussa 2023 Martínezista tuli Kreikan Superliigan Olympiakosin päävalmentaja. Hän sai potkut seurasta joulukuun alussa 2023, kun Olympiakos oli liigassa neljäntenä ja putosi Eurooppa-liigasta.
Ashomin kieli

Ashomin kieli tai komodoni on eteläisessä Iranissa Farsin ja Kermanin maakuntien eteläpuolella, Bushehrin maakunnan itäosassa ja koko Hormozganin maakunnassa puhuttava iranilainen kieli. Se tunnetaan myös muiden kuin arabien heimojen äidinkielenä Persianlahden ympäristössä sijaitsevissa maissa.
Ashomin kieltä pidetään nykyään omana kielenään, mikä johtuu monista eroista tavanomaiseen persian kieleen. Se on nykypersiaa puhtaampi kieli monien keskipersialaisten sanojen vuoksi ja se liittyy edelleen läheisesti muinaispersian kieleen.
Vasili Maikov

Vasili Ivanovitš Maikov () (1728–1778) oli venäläinen runoilija. Hän kirjoitti oodeja, draamoja ja opettavaisia eläinsatuja sekä kirjoitti ensimmäisenä venäläisenä "pilkkaepiikaksi" kutsuttuja kertomarunoja valeklassiseen malliin. 
Hän kuului maalaisaateliin ja tavoitteli sotilasuraa ennen kirjailijaksi ryhtymistään. Maikov tutustui Aleksandr Sumarokoviin ja alkoi vierailla Moskovassa Mihail Heraskovin ja Jelizaveta Neronovan kirjallisuussalongissa. 
Ensimmäinen pilkkarunoelma "Igrok lombreta" (lomberin eli suositun espanjalaisen korttipelin pelaaja) on vuodelta 1763. Tunnetuimpia on aikoinaan paljon luettu sukkela, mutta rivo koominen sankariruno "Jelisei eli raivostunut Bacchus", "Jelisei ili Razdražennyi Vah" (ven. Елисей, или Раздраженный Вакх) vuodelta 1771. Pilkkarunoelman aihe on votkan hinnankorotus ja kirjallisen pilkan kohde Katariina II:n hovirunoilijan Vasili Petrovin käännös Vergiliuksen "Aeneis"-runoelmasta. Sen venäjänkielinen nimi "Enei" toistuu päähenkilön, juopon vossikkakuski Jelisein (Elias) nimessä. 
Maikov oli niin tunnettu kansanomaisen venäläisyyden kuvaajana eläinsaduissaan ja pilkkarunoissaan, että Denis Diderot halusi tavata kirjailijan Venäjänmatkallaan vuonna 1773–1774. 
Eläinsaduissaan ja pilkkarunoissaan Maikov käytti kansankieltä ja puhuttua venäjää. Psalmien käännöksissä hän käytti kirkkoslaavia.
Valerian Maikov

Valerian Nikolajevitš Maikov, , (1823–1847) oli lahjakas venäläinen kirjallisuuskriitikko 1840-luvulta. Hän kuului Vissarion Belinskin koulukuntaan. Valerian Maikovin veljiä olivat Leonid Maikov ja Apollon Maikov.
Pyyrälampi

Pyyrälampi on pieni järvi Oulun Vepsällä.
Järvi on tummavetinen ja sen rannat ovat suota, joskin Pyyräselän suuntaan itään on pieni kangas. Järven koillisnurkalla on eräkämppä saunoineen. Järvestä lähtevä Pyyräoja laskee Sanginjokeen eli järvi kuuluu Oulujoen vesistöön. Järvelle ei tule tietä, mutta parin kilometrin päähän siitä on etelän suunnasta tieyhteys Ahvenselälle menevää metsäautotietä, joka on Kivijärven tien sivuhaara. Järvelle pääsee etelästä Sanginjoen Vuorikoskelle menevän polun ja joen kosken kohdalta ylittävän polkusillan kautta. Toinen reitti on idästä, Ylivuoton suunnalta Pyyräselälle reilun kilometrin päähän tulevan metsäautotien kautta.
Leonid Maikov

Leonid Nikolajevitš Maikov, , (1839–1900) oli venäläinen kirjallisuushistorioitsija. Hän oli vuodesta 1889 Pietarin tiedeakatemian jäsen ja vuodesta 1893 sen varajohtaja. Hän on kirjoittanut ansiokkaita tutkimuksia Venäjän kansanrunouden ja vanhemman kirjallisuuden alalta, jotka on julkaistu koottuina nimellä "Piirteitä Venäjän 17:nnen ja 18:nnen vuosisadan kirjallisuudesta" (1889–1893) ja "Muinaisvenäläisen kirjallisuuden aineksia ja tutkimuksia" (1890–1891).
Leonid Maikovin veljiä olivat Valerian Maikov ja Apollon Maikov.
Maikov

Maikov (venäjäksi: Майков) on venäläinen sukunimi:
Canon EF 50mm

Canon EF 50mm voi tarkoittaa jotakin seuraavista Canon EOS -järjestelmäkameroiden Canon EF -sarjan normaaliobjektiivia:
Albert Gyllenbögel

Axel Verner Albert Gyllenbögel (10. elokuuta 1891 Kauhajoki – 4. huhtikuuta 1953 Helsinki) oli lehtori, joka sai ensimmäisenä Suomessa yliopettajan arvonimen, vuonna 1947. 
Henkilöhistoria.
Gyllenbögel tuli ylioppilaaksi Jyväskylän lyseosta 1910 ja valmistui filosofian kandidaatiksi 1913. Opettajanuransa hän aloitti Hämeenlinnassa venäjän, saksan ja latinan opettajana. Suomen sisällissotaan Gyllenbögel osallistui kompanianpäällikkönä Hans Kalmin joukoissa, haavoittuen taisteluissa. Sodan jälkeen 1918–1919 hän toimi Hämeenlinnan suojeluskunnan päällikkönä ja palveli samalla lääninhallituksessa. 1921–1922 Gyllenbögel toimi Suomen Moskovan-suurlähetystön palveluksessa. Helsingissä Gyllenbögel työskenteli usean eri koulun suomenkielen opettajana, vuodesta 1927 vanhempana lehtorina ruotsalaisessa tyttölyseossa.
OH-LCH

OH-LCH (“Hotel”) on Suomen ainoa lentokuntoinen Douglas DC-3 -lentokone. Koneen kotipaikat ovat Helsinki-Vantaan lentoasema ja Vaasan lentoasema.
OH-LCH:n historia.
Kone on valmistunut Douglas Aircraft Companyn tehtaalla Santa Monicassa Kaliforniassa jouluaattona 1942, ja se oli Pan American Airwaysin tilaama kone ja tarkoitettu Latinalaisen Amerikan reiteille. Sodan takia kone otettiin asevoimien palvelukseen 27.12.1942, ja se palveli vuoden 1943 keväästä syksyyn Kuljetuslennoston Pohjois-Atlantin osastossa, jossa sen asemapaikka luultavasti oli Presque Isle Mainessa. Loppusyksystä kone siirrettiin Eurooppaan, jossa se oletettavasti toimi joukkojenkuljetustehtävissä. Lokakuussa 1944 kone siirtyi Yhdysvaltain 8. ilma-armeijalle ja sodan päätyttyä se sijoitettiin Oberpfaffenhofenin varikolle Saksassa.
Vuonna 1948 Suomen valtio hankki koneen Aero Oy:n käyttöön. Ensimmäinen reittilento tapahtui 21.07.1948 reitillä Malmi–Vaasa–Tampere–Malmi. Seuraavan talven aikana kone kunnostettiin siviililentokoneeksi. Kone lensi joulukuuhun 1960 saakka, ja lentotunteja sille kertyi 22 137. Tässä vaiheessa kone purettiin varaosiksi, mutta se koottiin uudelleen ja varustettiin rahtiovella, sillä Aero tarvitsi käyttöönsä rahtikoneita. Kone rekisteröitiin vanhalla tunnuksella juhannuksen jälkeen 1963. Kone lensi Aerolla aprillipäivään 1967 saakka, jolloin sille kirjattiin Aeron viimeinen DC-3:lla lennetty aikataulunmukainen matkustajalento.
Vuonna 1970 kone, samoin kuin muutkin Finnairin DC-kolmoset, myytiin Ilmavoimille, ja tämä kone sai tunnuksen DO-11. Vuonna 1985 nämä koneet siirrettiin eläkkeelle. OH-LCH samoin kuin OH-LCD siirtyivät Airveteran Oy:lle. Jälkimmäinen kone on nykyisin sijoitettuna Suomen ilmailumuseoon.
OH-LCH nykyisin.
OH-LCH:n kotikenttä on Helsinki-Vantaan lentoasema, josta käsin se lentää yleisölentoja lennättäen DC-yhdistyksen jäseniä. Talvet se viettää lentokonehallissa Vaasan lentoasemalla.
Tekniset tiedot.
DC-3:n tekniset tiedot
Aiheesta muualla.
OH-LCH:n virtuaaliesittely
Uraanitetrabromidi

Uraanitetrabromidi (UBr4) on uraanin ja bromin muodostama epäorgaaninen molekyyliyhdiste.
Ominaisuudet ja valmistus.
Huoneenlämpötilassa uraanitetrabromidi on ruskeaa hygroskooppista kiteistä ainetta. Yhdisteen alkeiskoppi on monokliininen ja atomit muodostavat levymäisen rakenteen. Yhdiste liukenee veteen, mutta myös hydrolysoituu sen vaikutuksesta. Uraanitetrabromidi liukenee poolisiin orgaanisiin liuottimiin kuten etanoliin ja asetoniin. Aine on Lewis-happo ja muodostaa komplekseja esimerkiksi nitriilien kanssa.
Uraanitetrabromidia voidaan valmistaa kuumentamalla uraania ja bromia 500–700 °C:n lämpötilaan suojakaasun esimerkiksi typen läsnä ollessa. Muita tapoja ovat uraanidioksidin ja tetrabromimetaanin tai uraanidioksidin, bromin ja rikin tai hiilen välinen reaktio.
U + 2 Br2 → UBr4
Anachronox

Anachronox on Ion Stormin kehittämä ja Eidos Interactiven julkaisema tietokoneroolipeli. Peli julkaistiin vuonna 2001 Microsoft Windowsille.
Tarina.
Tarina keskittyy Sylvester "Sly" Bootsin ympärille, joka asuu Anachronox-nimisessä kaupungissa. Kun Boots on hakattu maksamatta velkaa ajoissa, hän tajuaa, että hänen on saatava työpaikka. Hänet palkkaa henkivartijaksi vanha mies nimeltä Grumpos. Boots alkaa selvittämään suurta galaktista mysteeriä siitä, kuka yrittää murskata maailmankaikkeuden ja miksi.
Vastaanotto.
"Anachronox" sai GameSpotin arvostelussa arvosanaksi 7.8/10.
Xaver Schlager

Xaver Schlager (s. 28. syyskuuta 1997 Linz) on itävaltalainen jalkapalloilija, pelipaikaltaan keskikenttäpelaaja. Hän on pituudeltaan 174-senttimetrinen. Hän edustaa Saksan Bundesliigassa pelaavaa RB Leipzigia.
Schlager aloitti liigauransa FC Lieferingin joukkueessa Itävallan toisella sarjatasolla helmikuussa 2015. Itävallan Bundesliigassa hän pelasi kaksi ensimmäistä otteluaan toukokuussa 2016 Red Bull Salzburgin joukkueessa. Kesään 2019 mennessä hän pelasi pääsarjassa 67 ottelua ja teki niissä seitsemän maalia. Eurooppa-liigassa hän pelasi 24 ottelua ja teki kaksi maalia. Sitten hän siirtyi saksalaisseura VfL Wolfsburgiin. Kaudella 2019–2020 hän pelasi Saksan Bundesliigassa 23 ottelua, joissa hän teki yhden maalin, joulukuussa 2019 Wolfsburgin 2–1-voittoon päättyneessä ottelussa sarjaa silloin johtanutta Borussia Mönchengladbachia vastaan. Eurooppa-liigassa hän pelasi viisi ottelua. Kaudella 2020–2021 hän pelasi 32 bundesliigaottelua ja teki maalin marraskuussa Schalkea sekä huhtikuussa Stuttgartia vastaan. Kaudella 2021–2022 hän pelasi 14 bundesliigaottelua oltuaan loukkaantumisen vuoksi poissa kentiltä lähes puoli vuotta elokuusta helmikuuhun.
Schlager siirtyi kesällä 2022 RB Leipzigiin. Avauskaudellaan hän pelasi Bundesliigassa 22 ottelua ja teki maalin marraskuussa Werder Bremeniä vastaan. Mestarien liigassa hän pelasi seitsemän ottelua ja Leipzigin voittamassa Saksan cupissa neljä ottelua. Loppuottelussa hän tuli vaihdosta kentälle. Kaudella 2023–2024 hän pelasi 29 bundesliigaottelua mutta sai liigan kolmanneksi viimeisellä ottelukierroksella toukokuun alussa pahan polvivamman. Mestarien liigassa hän pelasi kahdeksan ottelua ja teki yhden maalin.
Schlager pelasi Itävallan nuorisomaajoukkueissa. Alle 19-vuotiaiden EM-kilpailuissa 2016 hän pelasi kolme ottelua ja teki yhden maalin Italiaa vastaan. Alle 21-vuotiaiden EM-kilpailuissa 2019 hän pelasi kolme ottelua. Itävallan A-maajoukkueessa Schlager pääsi ensimmäisen kerran kentälle maaliskuussa 2018 ystävyysottelussa Sloveniaa vastaan. Hän on pelannut toukokuun 2024 loppuun mennessä 43 A-maaottelua, joista avauskokoonpanossa 36 ottelua. Hän on tehnyt A-maaotteluissaan neljä maalia: Kansojen liigassa marraskuussa 2018 Pohjois-Irlantia ja kesäkuussa 2022 Tanskaa vastaan, ystävyysottelussa marraskuussa 2022 Italiaa vastaan sekä ystävyysottelussa maaliskuussa 2024 Turkkia vastaan. Kesällä 2021 pelatuissa EM-kilpailuissa hän kuului avauskokoonpanoon joukkueensa kaikissa neljässä ottelussa. Hän joutui polvivamman vuoksi jäämään pois vuoden 2024 EM-kilpailuista.
Kingdom Church

 
Kingdom Church on kristillinen uskonnollinen yhdyskunta, jonka muodostavat siihen kuuluvat paikalliset uskonyhteisöt eli kirkot ja niiden jäsenet. Yhdyskunta on järjestäytynyt siten, että henkilöjäsenet kuuluvat johonkin yhdyskunnan paikalliseen yhteisöön tai kirkkoon, jotka ovat itsenäisiä. Yhdyskunnan ja sen paikallisten yhteisöjen/kirkkojen toiminta ja uskontunnustus perustuvat Raamattuun. Uskontunnustuksen keskeinen sisältö on ilmaistu Apostolisessa uskontunnustuksessa.
Kingdom Church on karismaattinen yhteisö, joka korostaa armolahjojen merkitystä.
Paikalliset uskonyhteisöt.
Kingdom Churchiin kuuluvat:
Lähteet.
https://kuopionkotiseurakunta.fi/info/mihin-uskomme/
Jean Mairet

Jean Mairet (1604–1687) oli ranskalainen näytelmäkirjailija, jonka 12 näytelmästä on merkittäviä varsinkin kolme: paimennäytelmät "Sylvie" (esitetty 1626) ja "Silvanire" (1630), ensimmäinen, jossa on noudatettu niin sanottua kolmen ykseyden sääntöä, sekä murhenäytelmä "Sophonisbe" (1634), joka on Pierre Corneillen ja Jean Racinen klassillisten näytelmien esikuva.
Narc (videopeli)

NARC on Williams Electronicsin kehittämä ja julkaisema shoot ’em up. Peli on julkaistu vuonna kolikkopelinä ja sen jälkeen käännetty useille muille alustoille.
Peli on saanut nimensä huumeiden vastaisesta sodasta.
Pelaaminen.
Peli on sivuttain vierittävä yksin tai kaksinpelinä pelattava räiskintäpeli, jossa pelaajat omaksuvat futurististen poliisien roolin. Pelissä on tavoitteena tunkeutua rikollisjärjestön päämajaan ja päihittää heidän johtajansa. Pelaajilla on aseina konekiväärejä ja raketinheittimiä.
Kehitys.
Pelin on suunnitellut Eugene Jarvis.
Nintendo Entertainment System (NES) -versioon pelin pakkauksessa oleva veri on vaihdettu keltaiseksi ja pelin pääruudusta se on poistettu kokonaan. NES-versiossa on myös muita eroja.
Muun muassa Amiga- ja Atari ST -versioissa on tuki vain yhdelle tulitusnapille, joka heikentää pelattavuutta.
Vastaanotto.
Pelin Amiga-versio on saanut arvosanaksi 63% "Amiga Formatin" arvostelussa.
Julkaisut.
Vuonna 2005 Midway julkaisi pelistä uusintaversion "NARC", joka oli suunnattu "iäkkäämälle yleisölle".
Joni Lehikoinen

Joni Lehikoinen (s. 7. helmikuuta 1999 Tohmajärvi) on suomalainen pesäpalloilija, joka edustaa Joensuun Mailaa. Hän pelaa ulkokentällä ykkösvahdin tai siepparin paikalla ja sisäpelissä pääosin vaihtajan roolissa.
Lehikoinen pelasi kasvattajaseurassaan Tohmajärven Pompussa juniorisarjoja C-ikäiseksi saakka ennen siirtymistään Kiteen Palloon. Debyytti Superpesiksessä tapahtui kaudella 2018 Haminan Palloilijoiden joukkueessa. Tätä ennen Lehikoinen oli pelannut kaksi kautta Ykköspesiksessä: kaudella 2016 Joensuun Mailan kakkosjoukkueessa ja kaudella 2017 Jyväskylän Lohessa.
Kaudeksi 2019 Lehikoinen siirtyi Joensuuhun, jossa hän saavutti ensimmäisen aikuisten SM-mitalinsa Joensuun Mailan voittaessa seurahistoriansa toisen Suomen mestaruuden. Mestaruuskauden jälkeen Lehikoinen siirtyi Kiteen Palloon kaksivuotisella sopimuksella, jota jatkettiin kahdella lisävuodella kesällä 2021.
Lehikoinen palasi Joensuun Mailaan syksyllä 2023 kaksivuotisella sopimuksella.
Kauden 2023 päätteeksi Lehikoinen on pelannut 164 Superpesiksen runkosarjaottelua. Hän on lyönyt 3+39 juoksua, tuonut 41 juoksua ja kerännyt 321 kärkilyöntipistettä.
Sakai (Fukui)

Sakai () on Japanin kaupunki Honshūn saarella Chūbun tai Hokurikun alueella Fukuin prefektuurissa. Se sijaitsee prefektuurin pohjoisosassa Japaninmeren rannikolla. Kuzuryū- ja Takedajoet laskevat mereen kaupungin länsiosassa. Idässä kaupungin alue nousee Kaetsuvuorille ja rajautuu Ishikawan prefektuuriin. Sakaissa on 91 036 asukasta (kesäkuussa 2020) ja sen pinta-ala on 209,67 neliökilometriä.
Sakai on kaupunkina suhteellisen nuori: se perustettiin vuonna 2006 liittämällä yhteen Haruen, Maruokan, Mikunin ja Sakain maaseutukaupungit. Nimensä kaupunki otti entiseltä Sakain piirikunnalta. Merkittävin keskus on Kuzuryūjoen suulla sijaitseva Mikuni, joka kehittyi jo keskiajalta lähtien vilkkaana kauppa- ja kalastussatamana. Edo-kaudella se oli Echizenin provinssin pohjoisosien ainoa ulkosatama. Sisämaassa sijaitseva Maruoka kasvoi vuorostaan vuonna 1576 perustetun Maruokan linnan ympärille, ja Edo-kaudella se oli Maruokan daimiokunnan pääkaupunki. Sakaihin kuuluvalla viljavalla maaseutualueella tuotetaan esimerkiksi riisiä, valkoruohosipulia, vesimeloneja ja koristekukkia. Kaupungissa toimii etenkin erityyppistä tekstiiliteollisuutta, ja 1970-luvulta lähtien teollisuutta on sijoittunut myös Japaninmeren rannikolle rakennetulle teollisuusvyöhykkeelle.
Maruokan linnan lisäksi Sakain rakennettuun kulttuuriperintöön kuuluvat esimerkiksi Takidan-jin buddhalainen temppeli puutarhoineen ja historiallinen Tsubokawa-suvun asuintalo. Ne on molemmat valittu Japanin tärkeän kulttuuriomaisuuden kohteiksi. Kaupungin rannikolla on useita luonnonnähtävyyksiä, kuten Oshiman saari ja Tōjinbōn rantakalliot. Osa kaupungin alueesta kuuluukin Echizenin–Kaga-kaiganin puolikansallispuistoon. Sakaita palvelevat JR Nishi-Nihonin Hokuriku-päälinja ja Echizen-rautateiden Mikuni-Awara-linja. Kaupungin alueella toimii Fukuin lentoasema, jolle ei kuitenkaan ole säännöllistä lentoliikennettä.
Konttikurottaja

Konttikurottaja on konttien käsittelyyn tarkoitettu työkone. Konttikurottajia käytetään etenkin satamissa ja konttiterminaaleissa konttien nosteluun ja siirtelyyn kuljetusvälineiden ja varastoalueiden välillä.
Cargotec on merkittävä konttikurottajien valmistaja Kalmar-brändillään.
Ylä-Savon sote-kuntayhtymä

Ylä-Savon sote-kuntayhtymä, (perustamissopimuksessa käytetään kirjoitusasua Ylä-Savon SOTE kuntayhtymä), oli neljän pohjoissavolaisen kunnan yhdessä omistama kuntayhtymä, joka järjesti sosiaali- ja terveydenhoitopalveluja jäsenkunnissaan eli Iisalmessa, Kiuruvedellä, Sonkajärvellä ja Vieremällä. Päivähoidon järjestäminen jäi jäsenkunnille.
Kuntayhtymän toiminta lakkasi vuoden 2023 alusta, kun sosiaali- ja terveyspalveluiden järjestämisvastuu siirtyi hyvinvointialueille. 
Kuntayhtymän kotipaikka oli Iisalmi. Kuntayhtymä työllisti noin 1 400 työntekijää. Jäsenkuntien asukasmäärä oli noin 37 000.
Kuntayhtymä ylläpiti esimerkiksi Iisalmen sairaalaa sekä terveyskeskusta kussakin jäsenkunnassa (Iisalmen terveyskeskus, Kiuruveden terveyskeskus, Sonkajärven terveyskeskus ja Vieremän terveyskeskus. Lisäksi kuntayhtymä ylläpiti hammashoitolaa kussakin jäsenkunnassa, kodinhoitoyksiköitä, mielenterveys- ja päihdepalveluja, perhe- ja sosiaalikeskuksia, kehitysvammaisten asumis- ja päivätoimintaa, ikäihmisten asumispalveluja, ympäristö- ja terveysvalvontapalveluja sekä eläinlääkärien toimipisteitä.
Terveydenhuollon päivystystoiminnasta vastasi Iisalmen sairaala. Kuntayhtymä sijaitsi Pohjois-Savon sairaanhoitopiirin alueella. Monia erikoissairaanhoidon palveluja (esimerkiksi psykiatrian päivystys, vaativammat leikkaukset) tuotettiin Kuopion yliopistollisen sairaalan (KYS) piirissä.
Sten Pettersson

Sten Karl Leopold "Sten-Pelle" Pettersson (11. syyskuuta 1902 Tukholma – 1. kesäkuuta 1984 Tukholma) oli ruotsalainen aitajuoksun olympiamitalisti ja maailmanennätysmies. Hän edusti tukholmalaista IK Göta -seuraa. Hän oli pituudeltaan 190 cm ja painoi aktiiviuransa aikana 79 kg.
Pettersson saavutti Pariisin olympialaisissa 1924 pronssia 110 metrin aitajuoksussa ajalla 15,4. Hän teki 400 metrin aitajuoksun maailmanennätyksen 53,8 Colombes'ssa 4. lokakuuta 1925. Hän juoksi 110 metrin aitajuoksun maailmanennätyksen 14,8 Tukholmassa 18. syyskuuta 1927. Amsterdamin olympialaisissa 1928 hän sijoittui 400 metrin aitajuoksussa ja 4 × 400 metrin viestissä neljänneksi sekä karsiutui 110 metrin aitajuoksun välierissä. Los Angelesin olympialaisissa 1932 hän karsiutui 400 metrin juoksun alkuerissä ja 400 metrin aitajuoksun välierissä. Torinon EM-kilpailuissa 1934 hän karsiutui 110 metrin aitajuoksun välierissä.
Pettersson voitti Ruotsin-mestaruuden 100 metrillä 1925 ja 1926, 200 metrillä 1925, 1927 ja 1928, 400 metrilä 1928, 110 metrin aitajuoksussa 1923–1926, 1930 ja 1933, 400 metrin aitajuokussa 1923 ja 1925–1930 sekä vauhdittomassa korkeushypyssä 1923–1925.
Yleisurheilu-uransa jälkeen Pettersson nousi maajoukkuetasolle keilailussa. Hän voitti Ruotsin-mestaruuden viisimiehisjoukkuekilpailussa 1941 sekä henkilökohtaisessa kilpailussa ja nelimiehisjoukkuekilpailussa 1942. Hän teki kahden sarjan Ruotsin ennätykseksi 521 pistettä.
Pettersson sai ensimmäisen Svenska Dagbladetin kultamitalin vuonna 1925.
James John Gordon Bremer

James John Gordon Bremer (26. syyskuuta 1786 – 14. heinäkuuta 1850) oli brittiläinen meriupseeri. Hän oli mukana kahdessa yrityksessä – Fort Dundas ja Port Essington – perustaa pohjois-Australiaan brittiläinen siirtokunta, jotka molemmat epäonnistuivat. Myöhemmin hän osallistui ensimmäiseen oopiumisotaan Kiinaa vastaan. Hänet ylennettiin lippueamiraaliksi vuonna 1849.
Bremerin isä James Bremer (k. tammikuussa 1786) oli merivoimien luutnantti, samoin kuin hänen isoisänsä kapteeni James Bremer (k. 1774). Bremer liittyi itse laivastoon vuoden 1794 loppupuolella.
Napoleonin sotien aikana Bremer sai valloitetuksi kaksi Ranskan laivaston alusta, jotka olivat "Weser" ja "Le Bon Génie".
Helmikuussa 1824 Bremer sai käskyn perustaa siirtokunta Melvillensaarelle. Kesäkuussa samana vuonna hän saapui aluksellaan Sydneyyn ja vietti kuukauden kooten varusteita ja miehiä. Hänen johtamansa retkikunta perusti Fort Dundas -nimisen siirtokunnan virallisesti 26. syyskuuta 1824. Paikka oli huonosti valittu, mistä Bremer ei kuitenkaan ollut tietoinen, sillä hän tarkasteli aluetta ainoastaan kuivan kauden aikana. Hän poistui Fort Dundasista marraskuussa 1824 ja matkusti Intiaan, missä otti osaa ensimmäiseen anglo–burmalaiseen sotaan. Fort Dundas hylättiin vuonna 1828, kun sen asukkaat siirrettiin Fort Wellingtoniin Rafflesinlahdelle. Fort Wellington puolestaan hylättiin vuonna 1829.
Aiemmista epäonnistumisista huolimatta brittien piirissä eli usko pohjoisen kauppa-aseman mahdollisuuksiin, ja vuonna 1837 Bremer sai paroni Glenelgiltä tehtäväkseen perustaa uusi siirtokunta alueelle. Bremerin alukset HMS "Alligator" ja HMS "Britomart" johtivat retkikunnan Port Essingtoniin, jonne perustettiin virallisesti nimellä "Port Victoria" tunnettu siirtokunta lokakuussa 1838. Bremer haaveili onnistuneesta siirtokunnasta ja yritti saada lupia myydä alueella maa-alueita pysyvää asutusta varten, mutta paroni Glenelg ei halunnut kiirehtiä asiaa. Bremer jätti siirtokunnan kesäkuussa 1839 lähteäkseen jälleen Intiaan. Siirtokunnan viralliseksi komentajaksi tuli tällöin merijalkaväen upseeri John McArthur, joka tosin oli ollut merkittävä auktoriteetti siirtokunnassa sen perustamisesta lähtien. Vastoinkäymisten ja kustannusten takia myös Port Essington hylättiin vuonna 1849.
Ensimmäisessä oopiumisodassa Bremer komensi kahdesti brittien koko merivoimia alueella. Kiinalaiset luonnehtivat häntä kyvykkäimmäksi viholliskomentajaksi sodassa. Hänestä tehtiin ansioidensa johdosta Bathin ritarikunnan jäsen arvolla "Knight Commander".
Huhtikuussa 1846 Bremer nimitettiin Kanaalin laivaston varapäälliköksi, sekä saman vuoden marraskuussa Woolwichin sataman superintendentiksi. Hänet ylennettiin lippueamiraaliksi vuonna 1849. Hän kuoli Comptonissa lähellä Plymouthia 14. helmikuuta 1850.
Marian Costea

Marian Costea (13. kesäkuuta 1952 Bukarest – 10. huhtikuuta 2024) oli romanialainen jääkiekkoilija, joka pelasi hyökkääjänä. Hän edusti Romanian pääsarjan Dinamo Bucureștia kymmenen kauden ajan. Costea pelasi myös Romanian maajoukkueessa Innsbruckin talviolympialaisissa 1976 ja Lake Placidin talviolympialaisissa 1980. Innsbruckissa hän pelasi kuusi ottelua tehopistein 3+3=6 keräten 12 rangaistusminuuttia ja Lake Placidissa viisi ottelua tehopistein 3+2=5 keräten 14 rangaistusminuuttia. Costea edusti Romaniaa myös maailmanmestaruuskilpailuissa 1977, joissa hän pelasi kymmenen ottelua tehoin 0+3=3 keräten 26 rangaistusminuuttia.
Sonkajärven tsasouna

Sonkajärven Jumalansynnyttäjän kuolonuneen nukkumisen tsasouna, eli Sonkajärven tsasouna on Sonkajärven keskustassa, kunnantalon vieressä sijaitseva ortodoksinen rukoushuone. Puisen tsasounan suunnitteli arkkitehti Ilmari Ahonen ja sen vihki 1. lokakuuta 1961 arkkipiispa Paavali. Rukoushuoneen sisätilat kunnostettiin talkootyöllä ja lahjoitusvaroin vuonna 2004. Tällöin pyhäkkö sai uuden, arkkitehti Sakari Siitosen suunnitteleman ikonostaasin ja Oulunseudun Ikonimaalarit maalasivat sen uudet ikonit. 
Vuosien 1939–1944 sotien seurauksena 70 prosenttia Suomen ortodokseista joutui jättämään aiemman kotipaikkansa Suomessa. Heille rakennettiin 13 kirkkoa ja 41 tai 42 rukoushuonetta. Sonkajärven tsasouna lukeutuu näihin rakennuksiin, ja on rakennettu Suomen kreikkalaiskatolisen kirkkokunnan jälleenrakentamista koskevan lain (1950) ja asetuksen turvin.
Nykyään tsanouna toimii ortodoksisen kirkon Kuopion ja Karjalan hiippakunnan, Kuopion ortodoksisen seurakunnan Sonkajärven alueen pyhäkkönä. Tsasounan temppelijuhlaa eli praasniekkaa vietetään 15. elokuuta.
Elöd Antal

Elöd Gherghely Antal (s. 11. maaliskuuta 1955) on romanialainen jääkiekkoilija, joka pelasi puolustajana. Hän edusti Romanian pääsarjan SC Miercurea Ciucia 15 kauden ajan ja Avântul Miercurea Ciucia sekä Steaua Bucureștia kumpaakin yhden kauden ajan. Kaudella 1979–1980 hän teki SC Miercurea Ciucin joukkueessa tehopisteet 62+43=105. Antal pelasi myös Romanian maajoukkueessa Innsbruckin talviolympialaisissa 1976 ja Lake Placidin talviolympialaisissa 1980. Innsbruckissa hän pelasi kuusi ottelua tehopistein 5+1=6 ja Lake Placidissa viisi ottelua tehopistein 0+3=3 keräten kaksi rangaistusminuuttia. Antal edusti Romaniaa myös maailmanmestaruuskilpailuissa 1977, joissa hän pelasi kymmenen ottelua tehoin 0+1=1 keräten kuusi rangaistusminuuttia.
Sauna 2000

Sauna 2000 on Moya Horrorin kehittämämä videopeli. Pelin demo-versiossa tarkoituksena on ehtiä lämmittää sauna ja saunoa ennen kuin aurinko laskee. Peli on tehty graafisesti 90-luvun videopelien tyyliin. Pelin demo-versio julkaistiin helmikuussa 2020 digitaalisen demo-kauhupeli-levyn "Haunted PS1 Demo Discin" mukana, jossa oli kuusitoista muuta peliä. 
Pelaaminen.
Demo-versio.
Pelin demo-versiossa peli alkaa järven rannalta, jossa on muun muassa sauna ja liiteri. Pelaajan pitää lämmittää sauna ja saunoa ennen kuin aurinko laskee. Pelihahmo, jolla pelaaja pelaa puhuu ääneen kertoakseen pelaajalle ohjeita. Pelaajan pitää muun muassa pilkkoa polttopuita ja hakea vettä laiturin päästä.
Demo-version lopetukset.
Demo-versiossa pelissä on neljä lopetusta. Niistä kolme ovat helposti saatavilla, mutta neljäs tulee satunnaisesti jonkin lopetuksen jälkeen.
Pelin kehitys.
Amos Sorri aloitti kehittämään "Sauna 2000":ta vuonna 2019. Hän teki pelin demo-version parissa kuukaudessa valmiiksi, jotta saisi sen "Haunted PS1 Demo Disc"-demo-kauhupeli-levylle. "Haunted PS1 Demo Disc" julkaistiin helmikuussa 2020 ja sen pelit saivat huomiota maailmanlaajuisesti. "Sauna 2000":nen joukkorahoituskampanja aloitettiin kesäkuussa 2020. Sorri pyrkii saamaan joukkorahoituksella pelille uusia tekijöitä.
Vastaanotto.
Peli on saanut maailmanlaajuista suosiota ja hyvää palautetta.
Mellanox

Mellanox Technologies on israelilainen puolijohdevalmistaja.
Yhtiön tuotteisiin kuuluu supertietokoneissa käytetty Infiniband-kytkentäverkko.
Mellanox osti vuonna 2016 israelilaisen EZchip Semiconductorin vuonna 2016. EZchipin mukana yhtiö sai yhdysvaltalaisen Tileran, jonka EZchip osti vuonna 2014. Ostojen myötä Mellanox sai immateriaalioikeudet moniytimisiin Tile-suorittimiin sekä SkyMesh-kytkentään.
Nvidia on ostanut Mellanoxin 6,9 miljardilla dollarilla vuonna 2020.
Annica Åhlén

Annica Gunilla Åhlén (s. 17. tammikuuta 1975 Trångsund, Huddinge, Ruotsi) on ruotsalainen maajoukkuetasolla 1980-, 1990- ja 2000-luvuilla pelannut jääkiekkoilija, jonka pelipaikka oli maalivahti. Hän pelasi Ruotsin naisten jääkiekkomaajoukkueessa olympialaisten jääkiekkoturnauksessa 1998 Naganossa ja 2002 Salt Lake Cityssä, jolloin Ruotsin joukkue saavutti pronssia. MM-kilpailuissa hän edusti maajoukkuettaan kaikissa turnauksissa 1990–1997 sekä Yhdysvalloissa 2001. EM-kilpailuissa Åhlén edusti Ruotsia kaikissa järjestetyissä turnauksissa. Seuratasolla hän edusti urallaan AIKia ja Brynäs IF:tä.
Rutakon koulu

Rutakon koulu on suomenkielinen alakoulu (luokka-asteet 0–6) Sonkajärven kirkonkylän koulukeskuksessa Pohjois-Savossa. 
Vuonna 2018 Rutakon koulua kävi yhteensä 192 peruskoululaista. Tämän lisäksi koulussa toimi kolme esiopetusryhmää (2020) ja siellä annetaan erityisopetusta.
Ernie Collett

Ernie Collett voi tarkoittaa ainakin seuraavia henkilöitä: